钦定古今图书集成/明伦汇编/氏族典/第567卷 > 《郑樵通志》 > 蒲察移剌都
## 钦定古今图书集成/明伦汇编/氏族典/第567卷 > 《郑樵通志》 > 蒲察移剌都

按《金史蒲察移剌都传》：“移剌都，东京猛安人。父吾迭，
太子太傅致仕。移剌都勇健多力，充护卫，调同知秦
州防御使事、武卫军钤辖，以忧去官，起复武器署令，
从军，兵溃被执。贞祐二年，与降兵万馀人俱脱归，迁
隆安府治中，授信州刺史。有功，迁蒲兴路节度使，兼
同知上京留守事，就拜尚书右丞，除知河南府事，兼”
陕西路统军使。兴定二年四月，改签枢密院事，权右
副元帅，行枢密院于邓州。御史台奏：“移剌都在军中
买沙覆道，盗用官银，矫制收禁书，指斥銮舆使、亲军、
守门、护卫押宿，拟前后卫仗，婢妾效内人妆饰等数
事。”诏吏部尚书阿不罕、斜不失鞫之，坐是诛。